## Rješenje Ustavnog suda Republike Hrvatske broj U-I-733/1998 od 5

### NN 59/1999 (11.6.1999.), Rješenje Ustavnog suda Republike Hrvatske broj U-I-733/1998 od 5

# USTAVNI SUD REPUBLIKE HRVATSKE

Ustavni sud Republike Hrvatske u sastavu Mladen Žuvela, dopredsjednik
Suda te suci Zdravko Bartovčak, dr. Velimir Belajec, dr.
Nikola Filipović, Ante Jelavić Mitrović, mr.
Vojislav Kučeković, Jurica Malčić, mr.
Hrvoje Momčinović, Ivan Marijan Severinac i Milan
Vuković, u povodu prijedloga Zlate Bogović iz Oroslavja,
Oro trg 2, na sjednici održanoj dana 5. svibnja 1999. godine,
donio je

## RJEŠENJE

1. Obustavlja se postupak povodom prijedloga za ocjenu ustavnosti
članka 11. stavka 1. t. 3. Zakona o porezu na dodanu vrijednost
(»Narodne novine«, br. 47/95, 106/96 i 164/98).

2. Odbacuje se prijedlog za donošenje odluke o otklanjanju
posljedica nastalih primjenom neustavnog propisa (članak
23. Ustavnog zakona o Ustavnom sudu Republike Hrvatske - »Narodne
novine«, br. 13/91).

3. Ovo rješenje objavit će se u »Narodnim novinama«.

Obrazloženje

1. Prijedlog za pokretanje postupka ocjene suglasnosti s Ustavom
odredbe navedene u t. 1. izreke podnijela je Zlata Bogović
iz Oroslavja jer smatra da je ta odredba u nesuglasju s odredbama
članaka 49. stavka 2. (država osigurava svim poduzetnicima
jednak pravni položaj na tržištu) i 51. stavka
2. Ustava Republike Hrvatske (porezni se sustav temelji na načelima
jednakosti i pravednosti).

Osporenom odredbom je utvrđeno da su plaćanja poreza
na dodanu vrijednost oslobođeni doktori medicine i stomatologije,
te medicinske sestre i fizioterapeutski tehničari za usluge
koje pružaju u privatnoj praksi.

Neustavnost prema navodima predlagateljice postoji stoga što
tom odredbom nisu obuhvaćeni i medicinsko-biokemijski laboratoriji
u privatnoj praksi koji kao i navedeni zdravstveni djelatnici
sredstva za rad ostvaruju putem ugovora s Hrvatskim zavodom za
zdravstveno osiguranje. Stoga, porezno oslobođenje propisano
osporenom odredbom dovodi navedene laboratorije u nejednak pravni
položaj, što je protivno citiranim ustavnim odredbama.

Predlagateljica je ujedno predložila Sudu da do donošenja
konačne odluke privremeno obustavi izvršenje pojedinačnih
akata donesenih na temelju propisa čija se ustavnost ocjenjuje
(članak 18. Ustavnog zakona o Ustavnom sudu Republike Hrvatske).

Ustavni sud Republike Hrvatske je postupak za ocjenu ustavnosti
obustavio suglasno članku 27. stavku 1. Ustavnog zakona
o Ustavnom sudu Republike Hrvatske (»Narodne novine«,
br. 13/91), prema kojem se postupak obustavlja ako tijekom postupka
osporeni akti prestanu važiti ili budu usklađeni s Ustavom
i zakonom.

Zakonom o izmjenama i dopunama Zakona o porezu na dodanu vrijednost
(»Narodne novine«, br. 164/98) izmijenjena je osporena
odredba točke 3. stavka 1. članka 11. Zakona o porezu
na dodanu vrijednost na način da su sada tom odredbom obuhvaćeni
i biokemijski laboratoriji koji pružaju usluge u privatnoj
praksi (članak 6. stavak 2. Zakona).

Donošenjem odluke kako je izloženo prestale su postojati
pretpostavke za primjenu članka 18. Ustavnog zakona o Ustavnom
sudu Republike Hrvatske.

O prijedlogu za ocjenu ustavnosti t. 4. istog članka Zakona
Sud nije raspravljao budući da se ta odredba ne odnosi na
usluge predlagateljice već na usluge liječenja u
zdravstvenim ustanovama.

2. Tijekom postupka predlagateljica je u skladu s odredbom članka
23. stavka 6. Ustavnog zakona o Ustavnom sudu Republike Hrvatske
predložila donošenje odluke radi otklanjanja posljedica
nastalih primjenom neustavnog propisa.

Prijedlog nije dopušten.

Člankom 23. navedenog Ustavnog zakona je propisano da svatko
kome je povrijeđeno pravo pravomoćnim pojedinačnim
aktom donijetim na osnovi ukinutog zakona ili drugog ukinutog
ili poništenog propisa ima pravo tražiti od nadležnog
tijela izmjenu tog pojedinačnog akta odgovarajućom
primjenom odredaba o ponavljanju postupka (stavak 2.); prijedlog
za izmjenu pojedinačnog akta iz stavka 2. može se
podnijeti u roku od šest mjeseci od dana objave odluke Ustavnog
suda u službenom glasilu Republike Hrvatske. Taj se prijedlog
može podnijeti ako od dostave pojedinačnog akta, kojim
je postupak pravomoćno okončan, do podnošenja
zahtjeva, odnosno prijedloga, u povodu kojeg je ukinut zakon ili
drugi propis, nije proteklo više od godine dana. Ako je odlukom
Ustavnog suda propis poništen, prijedlog se može podnijeti
ako od dostave pojedinačnog akta, kojim je postupak pravomoćno
okončan, do podnošenja zahtjeva, odnosno prijedloga
Ustavnom sudu, nije proteklo više od dvije godine (stavak
3.); ako se utvrdi da se izmjenom pojedinačnog akta ne
mogu otkloniti posljedice nastale primjenom propisa koji je neustavan,
odnosno nezakonit, Ustavni sud može odrediti da se te posljedice
uklone povratom u prijašnje stanje, naknadom štete ili
na drugi način (stavak 5.); Ustavni sud će odluku
iz prethodnog stavka donijeti na prijedlog osobe koja za to ima
pravni interes. Prijedlog se podnosi u roku od 30 dana po pravomoćnom
okončanju postupka za izmjenu pojedinačnog akta
(stavak 6.).

Prema navedenim odredbama prijedlog za izmjenu pojedinačnog
akta može se podnijeti Ustavnom sudu samo ako je Ustavni
sud povodom prijedloga za ocjenu ustavnosti ili zakonitosti donio
odluku o ukidanju, odnosno poništenju, osporenog propisa.
Kako je u konkretnom slučaju osporena zakonska odredba
izmijenjena odlukom zakonodavca, a ne odlukom Ustavnog suda, prijedlog
nije dopušten. Ustavni sud, naime, nije ovlašten donositi
odluke u smislu članka 23. Ustavnog zakona ukoliko propis,
na temelju kojega je donesen sporni pojedinačni akt, nije
ukinut, odnosno poništen, u postupku ocjene njegove ustavnosti
i zakonitosti pred Ustavnim sudom.

Kako je člankom 26. Ustavnog zakona o Ustavnom sudu Republike
Hrvatske propisano da će Sud rješenjem odbaciti zahtjev,
prijedlog i ustavnu tužbu ako nije nadležan za odlučivanje,
ako su nepravodobni i u drugim slučajevima kad ne postoje
pretpostavke za odlučivanje o biti stvari, suglasno izloženom
riješeno je kao u točki 2. izreke.

Odluka o objavi (točka 3. izreke) temelji se na odredbi
članka 20. stavka 1. Ustavnog zakona o Ustavnom sudu Republike
Hrvatske.

Broj: U-I-733/1998
Zagreb, 5. svibnja 1999.

USTAVNI SUD REPUBLIKE HRVATSKE

Dopredsjednik
**Mladen Žuvela,** v. r.

Rješenje, NN 59/1999-1099